35. schôdza NR SR - 6.deň - A. dopoludnia
Dátum: 2025-06-04
Poslanec: Štefunko, Ivan (PS)
Druh vystúpenia: Vystúpenie v rozprave

12. Vážená pani ministerka, vážený pán predsedajúci, milí kolegovia, milé kolegyne, je to také zaujímavé, keď predo mnou skoro 30 minút rozpráva úplne odborník na energetiku, ktorý dokonca v tom prostredí bol, a musím sa priznať, že vo veľa veciach máme podobný názor, takže nebudem opakovať veci, ktoré sme identifikovali podobne. Skúsim sa pozrieť na celý tento problém o potrebnom zákone o energetike trošku zo širšieho pohľadu. Včera sme boli na tej spoločnej konferencii, kde bol aj pán poslanec Šimko, aj pán poslanec Galek, kde, konferencia sa volala, že Riziko zaostávania, a teda klimitická neutralita na Slovensku (správne: Riziko zaostávania, klimatická neutralita a zelená transformácia na Slovensku, pozn. red.). A tá štúdia, ktorú publikoval pán Richard Filčák s podporou sociálnodemokratickej nadácie Friedrich-Ebert-Stiftung prezentovala to, akým spôsobom sa Slovensko dostáva do pozície nieže early adoptéra, ako by to bolo dobré, ale takéhoto late adoptéra, teda toho posledného adoptéra nových technológií a nových trendov. Dokonca ja by som tvrdil, že my sme brzdič všetkých 0nových trendov a nových technológii. Viem, asi čo prebieha teraz pani ministerke v hlave, lebo si povie, že, že ten zákon je vo veľa veciach veľmi dobrý a dokonca ako kebyže umožňuje mnohé veci urobiť, čo sa týka obnoviteľných zdrojov energií , a s tým musím súhlasiť. Treba ale aj povedať, že trošku ako kebyže neskoro dobiehame to, čo vlastne sme už mali spraviť niekedy v januári, kde sme mali aproximovať, alebo teda implementovať smernicu Európskej únie. Mnohé z toho sa do toho zákona dostalo a mnohé z toho ale tam pribudlo, ako povedal môj kolega Karol Galek. Ešte by som povedal, že ešteže máme tú Európsku úniu, že nám dáva nejaký, nejaký plán, čo by sme mali adoptovať, aby sme sa mohli zúčastniť do budúcnosti férovej súťaže napríklad v trhu s energiami alebo s rôznymi inými technológiami, ktoré budú na to potrebné. Nezabudnime na to, že na Slovensku máme priemysel, ktorý je pripravený na budúcnosť, dokonca aj na energetickú budúcnosť. To znamená, že máme strašne veľa firiem, ktoré robia zatepľovanie alebo technológiu na zatepľovanie. Máme dokonca firmy, ktoré robia a vytvárajú tepelné čerpadlá. Máme relatívne veľa potenciálne zelených technológií, ktoré si ale absolútne nevšímame. Naopak, preferujeme tie, tie staré, tie neprogresívne a častokrát tie, ktoré špinia alebo ničia životné prostredie. Treba povedať ale, a znova to vždy musím povedať v mene Progresívneho Slovenska, my nie sme proti jadrovej energetike. My sme za jadrovú energetiku, ale musí sa rozvíjať v tom istom povedzme pruhu, ako aj obnoviteľné zdroje. Častokrát keď sa debatujem s ľuďmi v regiónoch a tak ďalej, tak na Slovensku je veľmi tá, tá, nazvime jadrová propaganda, spravená tak, že... alebo teda komunikovaná tak, že vlastne pozrite sa na Francúzsko. Však aj Francúzi sú závislí od jadrovej energie. No a, samozrejme, ale pán Macron už, neviem, desiaty rok alebo, alebo deviaty rok, odkedy je v úrade podporuje jadrovú energetiku, ale zároveň symetricky a možno až asymetricky v prospech obnoviteľných zdrojov stavia obnoviteľné zdroje a vytvára na to podmienky. Vytvára podmienky na to, aby investori investovali teda do obnoviteľných zdrojov a zároveň aby sa v tejto oblasti diala veda a výskum. Na Slovensku sa takéto veci nedejú. Dokonca mám pocit, že máme takú ako kebyže dvojpruhovú, dvojpruhovú... (Reakcia navrhovateľky.) Prihováram sa pani ministerke, strašne by som bol rád, aby, aby to počula, takže... A práve to bolo to najdôležitejšie. Mám pocit, že máme takú ako kebyže dvojpruhovú líniu, že v očiach slovenských rozhodovateľov, špeciálnych tých, ktorí sú vo vláde dnes, majú ako anglicky povedané, že jadrovú energetiku a celú tú loby, ktorá je okolo, ako niečo ako must have, že to čím sa musíme zaoberať . No a tie obnoviteľné zdroje alebo tie, ktoré sú ako keby také exotické, alebo to, čo nám nanucuje Európska únia, tak to je také po anglicky povedané, že nice to have, že môžeme to mať, ale nemusíme . A vlastne celá tá naša, naša diskusia o jadrovej energetike verzus zelenej energetike je takáto. Ja teda... sme sa včera bavili na tej konferencii, že proste by mala sa odstrániť táto vplyvová asymetria. To znamená, že by mali za jedným stolom sedieť, nazvime to, starý energetický priemysel a nový energetický priemysel lebo na Slovensku je to momentálne tak. A znova pripomeniem story, ktorá sa stala, keď som sa vlastne ujal môjho mandátu v tejto Národnej rade a hospodársky výbor zorganizoval stretnutie s energetickými podnikmi s majetkovou účasťou štátu, to znamená, že, že boli tam naftové firmy, boli tam plynárenské firmy, boli tam jadrové firmy, boli tam energetické firmy všeobecné. A v zásade tieto firmy majú priamy prístup ku poslancom, majú priamy prístup ku, nazvime to, a nie v zlom to myslím, ale v... ku lobovaniu na poslancov, kdežto všetky ostatné firmy, ktoré robia napríklad v obnoviteľných zdrojoch alebo v zatepľovaní a tak ďalej, sa zúčastňujú na nejakých konferenciách a sú šťastní, keď tam proste príde nejaký poslanec alebo, alebo poslankyňa im tam niečo porozprávať a tak ďalej. To znamená, že existuje tam jedna veľká vplyvová a informačná asymetria. Teda môj návrh je a trošku to nadväzuje na návrh pána Galeka, že by sme medzi týmito dvoma čítaniami mali spraviť normálne konferenciu alebo, alebo, alebo debatu, kde by boli zastúpení všetci aktéri našej slovenskej energetiky, ktorí by mali mať rovnaký čas si vyjadriť svoj názor a možno konfrontovať argumenty či už z iných krajín, alebo zo Slovenska. Nie je možné, aby proste bola jedna preferovaná skupina firiem, ktoré síce má majetkovú účasť štátu, ale v zásade tým pádom tým, že je tam tá majetková účasť štátu, tak štát niekedy nemá potom spôsob, ako sa vyrovnať s tým svojím konfliktom záujmov. Tak buď mám dividendy z nejakého neperspektívneho priemyslu, alebo možno perspektívneho, alebo sa idem chovať ku energetickej sústave na Slovensku férovo. Ďalší bod, čo by som chcel spomenúť, je, že, že očividne táto, tento zákon vlastne pripravuje ešte ako kebyže väčší, väčší dôraz na tú dvojfázovú alebo dvojfázový prístup ku energetike tým, že od roku 2027 sa v zásade my perspektívne zaväzujeme ku nejakému energetickému zdroju, ktorý podľa ÚHP napríklad určite nebude stáť 9,6 mld. eur, ale oveľa viacej, bez toho, aby o tom prebehla naozajstná diskusia, a zároveň, ako spomenul pán Galek, už je skoro jasné, že, že je užší výber dodávateľov jasný . Náš záujem ako poslancov a poslankyne by mal byť, aby sme mali stabilnú energetickú sieť, aby náš priemysel, ale aj občania alebo, naopak, občania, ale aj priemysel, mali dostatok energie do budúcnosti, aby investori, ktorí prichádzajú, mali dostatočný prísun či už energie z jadra, alebo aj obnoviteľných zdrojov, lebo pri... ako pripomínam, že je veľmi veľa globálnych firiem, ktoré majú svoje dekarbonizačné stratégie, resp. svoje stratégie ISG, kde proste do budúcnosti nebudú chcieť a nebudú môcť odoberať napríklad energiu z jadra. To znamená, že my automaticky sa vylučujeme z toho, že mnohé z týchto firiem budú na Slovensku investovať. A toto ako kebyže nespomíname práve kvôli tomu, lebo, lebo proste máme krátkodobý pohľad na energetiku. Prečo, prečo to vlastne akože hovorím, že krátkodobý pohľad na energetiku? Lebo tí ľudia, ktorí dnes presadzujú to, aby sa staval napríklad tento jadrový zdroj, oni tu po prvé, že nemajú víziu na 15-20-30 rokov, ale po druhé oni tu už nebudú žiť. Mnohí z nich majú vily v zahraničí, proste oni tu nebudú žiť, oni nebudú znášať tie náklady na energiu a tak ďalej. A zároveň proste nebudú znášať tie dôsledky, kdežto, tí ľudia, ktorým tie kontrakty energeticky sa momentálne šijú, tí ľudia sú oveľa menej mobilní a do budúcnosti budú mať strašne veľké ceny za energie. Na Slovensku sa síce hovorí, že, že obyvatelia majú vlastne štátom dotované energie, ale pozrite sa na to, ako platia podnikatelia tie energie. Energie pre podnikateľov na Slovensku sú jedny z najvyšších v Európskej únii napriek tomu, že máme takýto akože ideálny energetický mix. A nie, nie vďaka tomu. A ako stále hovoríme, že, samozrejme, ja netvrdím, že len podnikatelia vytvárajú hodnoty. My tvrdíme, že aj zamestnanci, aj podnikatelia vytvárajú hodnoty. Ale ak podnikatelia budú mať drahé energie, tak nebudú môcť zamestnávať toľko ľudí, nebudú im môcť dávať také veľké platy, aké by si tvrdo pracujúci ľudia zaslúžili. A zároveň tí noví investori s novými perspektívnymi technológiami na Slovensko neprídu. Neviem či ste si všimli posledné štatistiky ohľadom priamych zahraničných investícií za posledný rok alebo za posledné obdobie. Krajiny, ktoré sme niekedy považovali za krajiny, ktoré sú za nami alebo proste ktoré nie sú až tak rozvinuté ako my, ale zároveň aj krajiny, ktoré sú s nami susediace, či už Čechy, alebo Poľsko, alebo krajiny západnej Európy, o ktorých často sa hovorí, že už sú, že už sú... nazvime to nekonkurencieschopné, tak krajiny ako Francúzsko alebo Čechy, alebo Poľsko získavajú strašne veľa priamych zahraničných investícií. Na Slovensku mám pocit, že sa to už blíži k nule v porovnaní s ostatnými krajinami. A súvisí to napríklad aj s tým, že, že aké sú drahé energie na Slovensku a akým spôsobom si, samozrejme, ľudia vedia, vedia tam nájsť zamestnanie, resp. že či tí podnikatelia vedia nájsť kvalitných, kvalitných ľudí. A tým by som vlastne akože ukončil svoje vystúpenie tým, že existuje tu naozaj riziko zaostávania, a to súvisí aj s energetikou. Zoberte si, ako my sme premárnili šancu pri napríklad budovaní nášho e-Healthu za posledných 20 rokov. Ako sme premárnili šancu postavenia tej, tej nešťastnej diaľnice. Ako sme premárnili šancu z eurofondov si zaplatiť reformu vzdelávacieho systému. Mám pocit, že s tými zdrojmi, ktoré teraz k nám prichádzajú z Európskej únie si... by sme si mohli dovoliť urobiť dobrú energetickú transformáciu a my to nerobíme. Naopak, vlastne stagnujeme v energetickej stratégii na Slovensku a preferujeme naozaj ľudí, ktorí majú veľmi veľký vplyv na túto vládu, a absolútne opomíname ľudí, ktorí by vedeli priniesť konkurencieschopnosť nášho priemyslu. Ďakujem veľmi pekne.